# Poésies de Jean Froissart/Plaidoirie de la Roze et de la Violette
### PLAIDOIRIE DE LA ROZE ET DE LA VIOLETTE.

* Devant Imagination,
* Où on doit par droite action
* Mettre mémores et escris,
* Fu une fois ung plait empris
* Entre Rose et la Violette.
* La matère ont je vous trette
* Fu demenée sagement.
* Et pour attaindre plainnement
* Poins, procès, articles et cas,
* Avant se traist li advocas
* De la Rose, et si dist ensi :
* « Violette, venus sui ci
* » Pour proposer une querelle
* » De par ma dame, Rose belle.
* » Si vous di, et voeil mettre en cours,
* » Et soustenir en toutes cours
* » Que Rose est de grignour prisie,
* » Mieuls désirée et plus prisie
* » Que vous ne soyés. C’est raison,
* » Car elle embellist la saison ;
* » Et si est de coulour très fine
* » Sus le pourpre et sus la sanguine,
* » Et si oudoure doucement ;
* » Et si dure plus longuement
* » En beauté que vous, Violette ;
* » Et si naist blanche ou vermillette
* » Ou bel et plaisant mois de may
* » Pour traire amans tout hors d’esmay.
* » Et lors, dames et damoiselles
* » Seignours, bacelers et pucelles
* » Les coeillent et en font chapeaus ;
* » Et les pluisours en ont houpeaus
* » Qu’ils portent devant leur viaire. »
* À ces mots ne se volt plus taire
* L’advocat qui estoit moult vieuls
* De Violette, et dist : « He Dieus !
* » Se je ne savoïe parler
* » Il m’en faudroit de ci raler ;
* » Mès, se Dieu plaist, je parlerai
* » Et la querelle soustendrai
* » De Violette encontre Rose.
* » Advocas, je di et propose,
* » Vostre parole bien oye,
* » Violette est miens conjoye,
* » Amée et désirée aussi
* » Que Rose ne soit ; et veci
* » La cause. Or entendés droiture.
* » Quant un yver plain de froidure
* » Aura mis à destruction
* » Par sa longue possession,
* » Arbres et fruis, foeilles et flours,
* » Adonc desirent les beaus jours
* » Hommes et femmes et enfans,
* » Et que tost viengne le printemps
* » Qu’on ot chanter les aloettes,
* » Et lors troeve-on les violettes
* » En vregiers, en gardins, en clos
* » Et en lieus joliement clos ;
* » Et là les coeillent damoiselles
* » Jones fils et jones pucelles.
* » Si en font beaus chapeaus jolis ;
* » Et les pluisours dessus leurs lis
* » Les mettent, en segnefiance
* » D’esbatement et de plaisance ;
* » Et quant la saison renouvelle
* » De printemps, jolie et nouvelle,
* » Par usage on voit moult de gens
* » Qu’en beaus rainséaus vers et gens
* » De grouseliers, fichent et boutent
* » Les Violettes, et arroutent
* » Pour mieuls véoir et oudourer.
* » On ne les pot trop honourer.
* » Sire advocat, au dire voir,
* » Je vous prie, aies vous séoir ;
* » Car un peu me reposerai.
* » Mès encores exposerai,
* » Voires s’il est qu’il me besongne,
* » Les articles de ma besongne. »
* Cascuns des advocas s’assist.
* Imaginations lors mist
* Journée que de revenir
* Car encores les voelt oïr.
* Or sont venu à leur journée ;
* À grant bien soit elle ajournée,
* Car je orai moult volontiers
* L’ordenance de leurs trettiers.
* Li advocas qui estoit là
* De Rose, tout premier parla,
* Car de parler sot bien l’usage ;
* Si dist ensi en son langage :
* « Je fac ci protestation.
* » Devant Imagination
* » Qui est ma dame souverainne
* » Et me plainc trop fort de la painne
* » Dont Violette nous traveille ;
* » Quant la Roze blanche et vermeille
* » Voelt afoiblir de sa puissance,
* » Elle a moult peu de cognoissance ;
* » Aussi a son advocat voir ;
* » Car otant com die blanc à noir
* » A à dire, c’est chose clère,
* » La Violette se diffère
* » D’estre à la Rose non pareille.
* » Ne sçai qui l’advocat conseille ;
* » Mès pas n’est de sens pourvéus ;
* » Et s’il l’est, point n’est ci véus.
* » Et pour lui faire tout quoi taire,
* » Aucuns exemples j’en voeil faire
* » Afin que sus il se conseille.
* » Tout premiers, la Roze vermeille
* » Voeil-je comparer, par figure,
* » Au soleil, et là le figure.
* » Car le soleil qui est réons,
* » Quant nestre au matin le véons
* » Et esconser à la vesprée,
* » Sa coulour n’est pas dyasprée
* » Mès sanguine, c’est vraie chose,
* » Et vermauls com vermeille Roze.
* » Encor au vrai considérer,
* » On doit moult la Roze honnourer.
* » Vous savez que deux roisins sont
* » Dont blans vins et vermaus se font,
* » Par lesquels vins solennelment
* » On celèbre ou saint sacrement ;
* » Pour le blanc vin la blanche Roze ;
* » Et le vermeil, c’est vraie chose,
* » Pour la vermeille Rose prens ;
* » Encore crie-on sus les rens :
* » On vent bon vin à la Rozette.
* » La Roze blanche et vermillette
* » Ont en elles grant efficasce
* » Garni de mistère et de grasce,
* » Car on en fait, c’est vraïe chose
* » Aigue, qu’on appelle Aigue-Roze,
* » Qui est bonne pour les hétiés
* » Et nécessaire aux deshétiés,
* » Car les grans calours assouage.
* » On en rafreschit son visage
* » Et si en moulle-on bouche et mains.
* » Aussi tamaintes et tamains
* » Voelent bien que leur oreillier,
* » Soit pour dormir sus ou veillier,
* » Sente la Foze et si l’oudoure.
* » Prendés garde où Roze demoure.
* » J’appelle un Rosier sa maison.
* » Là l’a Diex mis, tout par raison.
* » Non pas enclos en une tour
* » Mès d’espines poindans au tour,
* » À celle fin que les chievrettes
* » Qui pastourent bien Violettes
* » Et broutent foeilles et jettons
* » N’aïent ne Roses ne boutons. »
* Atant se teut li advocas
* Qui bien ot remonstré les cas
* Et sagement, à la samblance
* De la Roze vermeille et blance.
* La cours aussi un peu cessa,
* Pour un tant, que fort on pressa
* À savoir se li advocas
* De Violette, qui les cas
* Avoit oy de Rose belle
* Responderoit à la querelle.
* Oil voir, vous orés comment
* Il respondi moult sagement.
* Mès ses responses fault escrire
* Avant que je les puisse dire.
* « Ô advocas de Violette,
* » Venez avant, car on vous trette
* » Articles d’opposition,
* » Ce dist Imagination,
* » Si vous y fault faire response,
* » Voires, se le plait je n’esconse. »
* Li advocas respondit, dame !
* Et dist : « Je sui tous près, par m’ame
* » De respondre et faire devoir
* » Et de monstrer que j’ai dit voir ;
* » Et tout premiers je mac en prose.
* » Je ne dis mies que la Rose
* » Ne soit et belle, et bonne, et sage,
* » Et n’ait en li tamaint usage
* » Qui sont moult à recommender ;
* » Mès l’advocat voeil demander,
* » Se la figure est acceptable
* » Dou soleil, ne bien véritable.
* » Rose est muiste, et le soleil chaus.
* » Or est dont li argumens faus.
* » Et non-pourquant, vaille que vaille,
* » Car mon espée ossi bien taille
* » De tous taillans comme la sieve,
* » Fols est qui advocat esquieve
* » Pour chose qu’il puist langagier,
* » Quant on l’a de quoi calengier.
* » Et j’ai ocquoison et calenge
* » De calengier ; si le calenge.
* » Il nous a figuré droit ci
* » Rose au soleil ; ce je li di
* » Que pis ne voeil les Violettes
* » Aux estoilles ne aux planettes
* » Figurer, par aucune voie,
* » Non se partir je me devoie,
* » Car ce seroit fais inficilles ;
* » Mès je les voeil nommer les filles
* » Dou firmament qui est réons
* » Si com par l’apparant véons,
* » Car elles ont sa couleur propre,
* » Sans blanc, noir, vermeil ne sinopre ;
* » Et quant dou ciel furent venues
* » Avecques la vapour des nues,
* » La terre la semence en but,
* » Dont les Violettes conçut.
* » Si les tienc en très garant chierté.
* » Bleu segnefie estableté ;
* » Et cilz ou celle, sans doubtance,
* » Qui le porte, par ordenance
* » De moi retiegne ce notable,
* » Doit avoir coer ferme et estable
* » Et conforté, sans nul moyen.
* » Violettes sont flours de bien ;
* » Au véoir et au porter belles ;
* » Et quant dames ou damoiselles
* » Ont riches robes ou abis,
* » Soit sus leurs corps ou sus leurs lis,
* » S’il oudoure la violette,
* » On dira : Ceste robe est nette !
* » Et l’oudourra-on volentiers.
* » Les Violettes, mestres chiers,
* » Ont encor vertu et mistère
* » Qui conforte moult ma matère
* » Et comdempne toutes vos gloses.
* » Prendés Violettes et Roses
* » Et pour esprouver leur mestrie
* » Boutés-les en aigue-de-vie
* » À savoir qu’il en avenra,
* » Ne que leur oudour devenra
* » Li aigue qui est vertueuse,
* » De la belle Rose amoureuse
* » Ostera substance et vigour,
* » Et Violette en son oudour
* » Demorra ; c’est chose certainne.
* » Si le tienc à trop plus hautainne
* » Et de trop plus noble action
* » Que Rose ne soit, c’est raison.
* » Encor en fait on aigue bonne
* » Qui confort aux deshetiés donne ;
* » Des Violiers et des racines
* » Fait-on bien pluisours medecines ;
* » Mès on ne poet riens d’un rozier
* » Faire, que le feu en yvier ;
* » Et se chievrettes ou brebis
* » Broutent violiers, j’en suis fis
* » Que le lait qui d’elles venra
* » Grant profit aux enfans fera
* » Qui en mangeront les papins. »
* Donc se leva, mestre Papins,
* L’advocat de la belle rose ;
* Et voloit dire quelques chose ;
* Mès Imagination fu
* Au devant qui li a dit : « U,
* » Advocas, volés tous aler ?
* » Vous nous tanés de tant parler.
* » Qui vodroit oïr vos parolles
* » On en empliroit quatre rolles.
* » Il fault que vostre plait cessons ;
* » Car d’entendre ailleurs pressé sons. »
* — « Dame, ce dist li advocas,
* » Entendre vous fault à tous cas ;
* » Pour ce est vostre cours ouverte.
* » Ne soyés pas si descouverte.
* » Tost vous plaindés de tanison ;
* » Rendes nous sentensce et raison
* » Et jugement sus nos procès. »
* Imagination, à ces
* Mos, a bien dit que non fera,
* Ne jà n’en sentensciera.
* » Et qui donc, dittes-le-nous, Dame ! »
* — « Volentiers, dist elle, par m’ame.
* » Aillours avés court de ressort
* » Pour jugier dou droit et dou tort
* » Qui est dessus moi souverainne. »
* — « Et où est elle ? on nous y mainne !
* » On enseigne, et nous irons là. »
* Imaginations parla
* Et dist : « Beaus advocas jolis,
* » La noble et haulte Flour-de-Lys,
* » Qu’on doit bien tenir en chierté,
* » N’a-elle souveraineté
* » Sus la Roze et sus toutes flours ?
* » Si a, et a éu tous jours,
* » Et avera, et c’est bien drois ;
* » Car si com le lion est roix
* » Des bestes, et li aigle aussi
* » Roix des oiseaux ; est, je vous di
* » La Flour-de-Lys la souverainne
* » Sus toutes flours, et plus hautaine.
* » Siques vous irés en sa court.
* » Eureus est qui y ont recourt.
* » Je ne vous sçai mieulz envoyer
* » Pour vo querelle plaidoyer.
* » Il n’i a pas trop longe voie.
* » Vous dirés que là vous envoie,
* » Pour conseil et qu’on vous sequeure. »
* — « Ha ! chiere dame, et où demeure
* » La Flour-de-Lys ? puis qu’ensi est
* » Nous irons là quant il vous plest. »
* Elle respont sans détriance :
* « Au noble royalme de France.
* » Là trouvères en tous delis
* » La noble et haulte Flour-de-Lys
* » Très grandement acompagnie
* » De belle et bonne compagnie,
* » De hardement et de jonece
* » De sens, d’onnour et de larghece,
* » De qui vous serés recoeilliés
* » Liement, et bien conseilliés
* » De conseil gracions et bon.
* » Car le Roy, Orliens et Bourbon
* » Berry, Bourgongne, Eu et La Marce
* » N’isteront point hors de la marce
* » Pour sagement estudyer,
* » Pour loyalement sentenscyer,
* » Pour examiner vo querelle
* » Qui lor sera plaisans et belle.
* » Et quant oy ils l’averont,
* » Je croi qu’il en responderont
* » Si sagement et si à point
* » Que d’argument n’i aura point
* » Entre Rose et la Violette
* » Pour qui ce plaidoyer se trette.
* » Et s’il est ensi qu’il besongne,
* » Par incidensce de besongne
* » À la Flour-de-Lys à avoir
* » Conseil saciés, et tout de voir ;
* » Encore a-il les Margerites,
* » Qui sont flours belles et petites,
* » Dont il est très bon recouvrier,
* » En tous temps, l’esté et l’ivier ;
* » Et pluisours aultres nobles flours
* » Dont embellie est moult sa cours,
* » Qui li doient foi et conseil.
* » Alés là, je le vous conseil. »
* — « Dame, dist cils, c’est nos pourpos. »
* Atant fu là cils procès clos.